Mans in JHB met R8 miljoen-vuurpylpunt betrapArgieffoto. Twee mans is Woensdagaand in hegtenis geneem nadat hulle met die kop van ŉ vuurpyllanseerder betrap is. “Ons misdaadintelligensie-agente het op inligting reageer dat ŉ springstoftoestel in Johannesburg se middestad verkoop gaan word,” het lt.genl. Solomon Makgale, ŉ polisiewoordvoerder, gesê. “Die beamptes het ŉ Suid-Afrikaner en ŉ man van Mosambiek in ŉ grys Mercedes-Benz opgespoor, die voertuig deursoek en op die vuurpyllanseerderpunt, ter waarde van R8 miljoen, afgekom.” Terwyl die polisie op die toneel was, het hulle ŉ tweede voertuig met drie mans voorgekeer en dié voertuig ook deursoek. Die mans het diamante by hulle gehad. Die mans in die tweede voertuig is na ŉ polisiestasie geneem om ondervra te word en die polisie het beslag gelê op die diamante. Makgale het gesê dit is nog nie duidelik of die twee sake met mekaar verband hou nie. Die twee mans wat in verband met die vuurpylpunt in hegtenis geneem is, moet Maandag in die Johannesburgse landdroshof verskyn op aanklag van die onwettige besit van springstof. Makgale het gesê die ondersoek duur voort en dat meer inhegtenisnemings verwag kan word.